Rozhodnutie Komisie
z 21. marca 2001,
ktoré sa týka uzavretia Dohody o spolupráci medzi Európskym spoločenstvom pre atómovú energiu zastúpeným Komisiou a Ministerstvom energetiky Spojených štátov amerických v oblasti výskumu a vývoja energie z jadrovej fúzie
(oznámené pod číslom dokumentu C(2001) 735)
(2001/412/Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva pre jadrovú energiu, najmä na jej druhý odsek článku 101,
so zreteľom na rozhodnutie Rady 2001/411/Euratom z 8. marca 2001, ktorým sa schvaľuje uzavretie Dohody o spolupráci medzi Európskym spoločenstvom pre atómovú energiu zastúpeným Komisiou a Ministerstvom energetiky Spojených štátov amerických v oblasti výskumu a vývoja energie z jadrovej fúzie zo strany Komisie [1],
keďže:
(1) 22. decembra 1998 prijala Rada rozhodnutie týkajúce sa piateho rámcového programu Európskeho spoločenstva pre jadrovú energiu pre výskum a odborné vzdelávanie (1998-2002) [2], ktoré zahŕňa kľúčovú akciu riadenej termonukleárnej fúzie.
(2) Rada prijala vo svojom rozhodnutí z 25. januára 1999 [3] program pre výskum a odborné vzdelávanie v oblasti jadrovej energie (Euratom) na obdobie rokov 1998 až 2002,
ROZHODLA TAKTO:
Článok 1
Dohoda o spolupráci medzi Európskym spoločenstvom pre atómovú energiu zastúpeným Komisiou a Ministerstvom energetiky Spojených štátov amerických v oblasti výskumu a vývoja energie z jadrovej fúzie sa týmto uzatvára v mene Európskeho spoločenstva pre atómovú energiu.
Znenie dohody je pripojené k tomuto rozhodnutiu.
Článok 2
Člen Komisie, zodpovedný za výskum alebo jeho splnomocnený zástupca je oprávnený podpísať dohodu v mene Európskeho spoločenstva pre atómovú energiu na účel zaviazania Európskeho spoločenstva pre atómovú energiu.
V Bruseli 21. marca 2001